Trods kritik fra de 19 sagsøgtes advokater om, at der manglede relevante bilag i sagen, har Vestre Landsret besluttet at fortsætte sagen. - Vestre Landsret har ikke taget ønsket til følge, så sagen fortsætter, siger retssekretær Niels Erik Nielsen til TV2/Nord. Advokaterne forsøgte i slutningen af maj at få sagen om et erstatningskrav afvist, da de ikke mente, at statens stævning indeholdte alle de nødvendige bilag i sagen, og at sagsøgeren ikke var søgsmålsberettiget. Selve stævningen var på 245 sider, men der var i alt over 2000 siders bilag til sagen. Vestre Landsret mente dog, at alle relevante bilag var med, så ønsket blev ikke opfyldt. Det har de beskrevet i en tre siders lang konklusion. Sagen om et erstatningskrav på 700 millioner efter Nordjyllands største virksomhedskrak fortsætter derfor. Retssagen kan nu vare op til et år før der afsiges dom.

Opsummering:
Vestre Landsret har i dag slået fast, at retssagen mod den krakkede EBH Banks ledelse fortsætter trods kritik af manglende bilag.